[pic] | KOMISIJA EVROPSKIH SKUPNOSTI |

Bruselj, 4.7.2008

COM(2008) 427 konč.

POROČILO KOMISIJE EVROPSKEMU PARLAMENTU IN SVETU

o prvi oceni pobude Europass

KAZALO

POVZETEK 3

1. Uvod 4

2. Ozadje zunanje ocene 4

3. Zunanja ocena 5

3.1. Pogoji ocene 5

3.2. Metodologija 5

3.3. Ugotovitve ocene 5

3.3.1. Ustreznost, skladnost in doslednost 5

3.3.2. Učinkovitost 6

3.3.3. Smotrnost 7

4. Povzetek glavnih priporočil zunanje ocene 7

5. Sklepi komisije za nadaljnje ukrepe 8

5.1. Prednosti in slabosti 8

5.2. Nadaljnji ukrepi 9

POROČILO KOMISIJE EVROPSKEMU PARLAMENTU IN SVETU

o prvi oceni pobude Europass

POVZETEK

To poročilo temelji na zunanji oceni. Predstavlja glavne ugotovitve in priporočila ocenjevalca in sklepe Komisije ter predvidene nadaljnje ukrepe.

V oceni je sklenjeno, da je pobuda Europass dosegla svoje cilje kot orodje mobilnosti državljanov in ustreza njihovim potrebam, ker jim pomaga pri lažjem prepoznavanju njihovih usposobljenosti in kvalifikacij ter njihovi sprejemljivosti v učnem procesu in na trgu dela. Izvajanje Europassa je cenovno ugodno. Zainteresirane strani cenijo stroškovno učinkovita orodja za njegovo izvajanje – mrežo nacionalnih centrov Europass in spletni portal, ki ga upravlja Evropski center za razvoj poklicnega usposabljanja (Cedefop)[1] –, s katerima so uporabniki zelo zadovoljni, kar je bilo izrecno potrjeno s posebno raziskavo.

To potrjuje tudi naraščajoče število obiskovalcev portala Europass (12 000 obiskov na dan leta 2007) in aktivnih uporabnikov njegovih storitev ter dva milijona spletnih življenjepisov Europass , ustvarjenih do septembra 2007. Vendar pa ocena kaže, da so nizko kvalificirani le majhen delež tega velikega števila uporabnikov. Poleg tega so bila nekatera orodja Europass manj uspešna. Uporaba mobilnosti Europass se povečuje, vendar ostaja pod svojimi možnostmi, priloga k diplomi Europass in priloga k certifikatu Europass pa nista dovolj vključeni v okvir.

Veliko zadovoljstvo uporabnikov, naraščajoče zahteve in ugotovljene pomanjkljivosti skupaj zagotavljajo trdno podlago za opredeljevanje načinov za boljše izkoriščanje možnosti pobude Europass. V oceni so navedena posebna priporočila za krepitev splošne logike, ustreznejšo obravnavo poklicne mobilnosti, nadgradnjo uspešnega orodja za izdelavo življenjepisa, razširitev prevzema prakse, povečanje učinkovitosti in izboljšanje upravljavskega informacijskega sistema.

Komisija je na podlagi ugotovitev ocenjevalca sklenila, da sta prednost in uspešnost Europassa, zlasti orodja za izdelavo življenjepisa Europass in njegovih instrumentov z navodili, povezani z učinkovito uporabo pristopa, ki temelji na učnih rezultatih. Ugotovljene pomanjkljivosti dejansko zadevajo tista orodja, ki se manj opirajo na učne rezultate.

Komisija zato načrtuje nadaljnji ukrep krepitve tega vidika na podlagi ocene in za izboljšanje podpore Europassa mobilnosti državljanov, zlasti v povezavi z izvajanjem Evropskega ogrodja kvalifikacij (EQF)[2]. Komisija bo razširila življenjepis Europass v celovitejši instrument, podprt z novimi orodji za samoocenjevanje znanj in spretnosti, pridobljenih z vsemi oblikami učenja. Pri tem jo bosta podpirala Cedefop in nacionalni centri Europass v sodelovanju s službami za usmerjanje, zaposlovanje in mlade. Takšno sodelovanje bo omogočilo nadaljnja prizadevanja za boljši odziv na potrebe mladih in nizko kvalificiranih. Poleg tega bo indeks Europass za mobilnost do leta 2010 sistematično izdan vsem državljanom, ki so bili vključeni v dejavnosti mobilnosti v okviru programa vseživljenjskega učenja, kot je Youthpass za program Mladi v akciji, in se bo še naprej spodbujal z drugimi dejavnostmi. Nazadnje, ob sodelovanju z ustreznimi stranmi bo Komisija zagotovila bolj usklajeno upravljanje priloge k diplomi Europass in priloge k certifikatu Europass ter preučila načine njunega razvoja za boljše upoštevanje učnih rezultatov njunih imetnikov. Na te elemente bo opozorjen tudi Forum na visoki ravni za mobilnost, da bo upošteval rezultate ocene pri pripravi končnega poročila.

1. UVOD

To poročilo se predloži v skladu s členom 15 Odločbe 2241/2004/ES Evropskega parlamenta in Sveta z dne 15. decembra 2004[3] (v nadaljnjem besedilu „Odločba“), s katero je bil uveden Europass.

Povzema glavne sklepe in priporočila prve zunanje ocene Europassa in navaja sklepe Komisije za nadaljnje ukrepe. Zunanja ocena v angleščini s povzetkom v francoskem ali nemškem jeziku je na voljo na naslednji povezavi: http://ec.europa.eu/dgs/education_culture/evalreports/index_en.htm.

2. OZADJE ZUNANJE OCENE

Europass je bil uveden kot usklajena mapa dokumentov za pomoč državljanom pri boljšem prepoznavanju njihove usposobljenosti in kvalifikacij po vsej Evropi in zato za olajšanje njihove mobilnosti. Europass je združil pet dokumentov, ki so bili zasnovani na evropski ravni in zajemajo kvalifikacije in usposobljenost državljana z vidika vseživljenjskega učenja. Dva dokumenta Europass izpolnijo državljani, in sicer prek spletnega orodja, ki je na voljo na portalu Europass: življenjepis Europass , s katerim državljani predstavijo, kaj znajo in zmorejo, in jezikovni potni list Europass , v katerem državljani sami ocenjujejo svoje jezikovno znanje na podlagi referenčnega okvira, ki ga je zasnoval Svet Evrope. Drugi trije dokumenti se izdajo državljanom, ko pridobijo posebna znanja: mobilnost Europass opisuje spretnosti, pridobljene z mobilnostjo, priloga k certifikatu Europass pojasnjuje poklicne kvalifikacije v smislu usposobljenosti, priloga k diplomi Europass (ki sta jo skupaj zasnovala Svet Evrope in Unesco) pa spremlja visokošolske diplome in podrobno navaja dosežke njihovih imetnikov. Dva dokumenta temeljita na samoocenjevanju, preostale tri izdajo pristojne organizacije, vsem pa je do neke mere skupna praktična usmerjenost na usposobljenost in učne rezultate. Okvir Europass je odprt za razvoj: v Odločbi so opredeljena merila, ki jim morajo novi dokumenti zadostiti, in postopek za njihovo vključitev v okvir. Sodelujoče države so države članice Evropske unije, Islandija, Lihtenštajn in Norveška.

Pobuda Europass se izvaja prek mreže nacionalnih centrov Europass (NCE) ob usklajevanju Komisije in prek portala Europass, ki ga v imenu Komisije gosti in upravlja Evropski center za razvoj poklicnega usposabljanja (Cedefop) (http://europass.cedefop.europa.eu).

3. ZUNANJA OCENA

3.1. Pogoji ocene

V skladu z okvirno pogodbo s Komisijo[4] je bilo k izvedbi ocene povabljeno podjetje Ecotec Research and Consulting Ltd. Ta ocena zajema obdobje od januarja 2005 do avgusta/septembra 2007: dve leti in pol delovanja portala Europass in dve polni leti izvajanja na nacionalni ravni.

3.2. Metodologija

Metodologija je vključevala analizo dokumentacije (poročila o dejavnosti, statistične podatke o portalu Europass, poročila o srečanjih, zapiske), raziskavo med uporabniki portala Europass (1 442 vprašanih iz 30 držav, glej točko 2.3.2.1 spodaj), ciljne raziskave (s 93 odgovori) med osebjem nacionalnih centrov Europass, predstavniki nacionalnih organov, socialnimi partnerji, zainteresiranimi stranmi in strokovnjaki za bolonjski proces ter skupaj 47 poglobljenih intervjujev na vzorcu petih držav. Informacije so bile pridobljene od Komisije, Evropskega centra za razvoj poklicnega usposabljanja in Sveta Evrope (solastnik jezikovnega potnega lista Europass in priloge k diplomi).

3.3. Ugotovitve ocene

Na splošno ocena kaže, da je pobuda Europass ustrezna in zagotavlja učinkovito storitev državljanom, mobilnim zaradi vseživljenjskega učenja ali na trgu dela. Orodja za njeno izvajanje so stroškovno učinkovita, uporabniki pa jih zelo cenijo. Možnosti pobude pa bi se vseeno lahko bolje izkoristile, zato je v oceni nekaj priporočil.

3.3.1. Ustreznost, skladnost in doslednost

Državljani potrebujejo instrument, ki izboljšuje prepoznavnost usposobljenosti in kvalifikacij po vsej Evropi in tako podpira mobilnost. Uporabniki in zainteresirane strani ugotavljajo, da okvir Europass posameznikom pomaga pri boljšem sporočanju njihovih spretnosti in usposobljenosti, delodajalcem, zaposlenim v izobraževanju in ponudnikom izobraževanja pa lahko pomaga pri boljšem ocenjevanju prijav za vseživljenjsko učenje in prosta delovna mesta. Europass zdaj velja za ustreznega zlasti v zvezi z mednarodno mobilnostjo in mobilnostjo zaradi izobraževanja, vseeno pa bi se lahko povečala njegova ustreznost v zvezi s poklicno mobilnostjo, na primer z izboljšanimi različicami orodij.

Europass dopolnjuje izobraževalne in kvalifikacijske pristope, ki temeljijo na učnih rezultatih, zlasti Evropsko ogrodje kvalifikacij (EQF), in orodja preglednosti za posebne ciljne skupine, kot je Youthpass, zasnovan za uporabo v programu Mladi v akciji[5]. Tveganja za prekrivanje s takšnimi pobudami so kar najmanjša in se preprosto nadzorujejo z usklajenim upravljanjem. Jasno je tudi dopolnjevanje s sedanjimi programi izobraževanja in usposabljanja, čeprav so možne dodatne izboljšave.

3.3.2. Učinkovitost

Europass se izvaja predvsem prek nacionalnih centrov Europass in spletnega portala Europass. Nacionalni centri Europass delujejo v vseh državah od sredine leta 2005 (januarja 2007 za Bolgarijo in Romunijo). Imajo močan mrežni vidik in njihovo delo se šteje za zadovoljivo. Nacionalni centri Europass različno sodelujejo z drugimi organi, zlasti centri Euroguidance. Poročila o dejavnosti nacionalnih centrov Europass, ki so glavni vir informacij o izvajanju Europassa, so navadno dovolj natančna, vendar bi jih bilo mogoče izboljšati z uporabo posebnih kazalnikov.

Portal Europass – ki ga je zasnoval, razvil in ga upravlja Cedefop – se je izkazal za zelo uspešnega z vidika obiskovalcev, uporabe in zadovoljstva uporabnikov. Vse vsebine portala so na voljo v 26 jezikih; do septembra 2007 ga je obiskalo osem milijonov obiskovalcev, povprečje obiskov na dan pa se je povečalo s 4 000 na 12 000. Številni uporabniki so se poleg tega, da so pobrskali po spletni strani, sestavili svoj življenjepis in spletni jezikovni potni list (več kot dva milijona) ter prenesli predloge, primere in smernice (6,5 milijona), dlje zadržali na portalu. Več kot 90 % od 1 442 vprašanih pri raziskavi se zdi portal Europass zelo jasen (41 %) ali dovolj jasen. Skoraj polovica vprašanih je bilo zaposlenih, 16 % brezposelnih, 25 % pa je bilo visokošolskih študentov. Dve tretjini uporabnikov je bilo starih med 20 in 35 let, 25 % pa jih je bilo starejših.

Portal Europass je precej prispeval k večji ozaveščenosti o orodjih preglednosti, ki podpirajo mobilnost. K temu so prispevale tudi posebne dejavnosti obveščanja, vključno z evropskimi in nacionalnimi konferencami leta 2005 ter pogostimi dogodki, ki so jih organizirali nacionalni centri Europass. Medtem ko je načrtno razširjanje že glavna dejavnost teh centrov, pa je treba prednost dati intenzivnemu razširjanju okvira na udeležence učnega procesa in delodajalce. Rezultati raziskav kažejo, da so najuspešnejši kanali za ozaveščanje ljudi o Europassu internet (43 %), izobraževalne ustanove (17 %) in ustno obveščanje (15 %). Intervjuji kažejo, da so življenjepis, priloga k diplomi in jezikovni potni list najbolje poznani dokumenti.

Pobuda Europass je povečala splošno uporabo instrumentov preglednosti, ki podpirajo mobilnost v Evropi. Vendar pa se zdi, da je njen vpliv na uporabo priloge k certifikatu in priloge k diplomi bolj omejen (čeprav so podatki o dejanskem razširjanju in uporabi teh instrumentov še nezadostni).

Od februarja 2005 do septembra 2007 je bilo ustvarjenih več kot dva milijona spletnih življenjepisov Europass, številka pa se znatno povečuje. Raziskava med uporabniki je potrdila ustreznost življenjepisa Europass, saj je več kot 90 % uporabnikov odgovorilo, da je življenjepis zelo koristen (68 %) ali koristen. Skoraj enako število uporabnikov je menilo, da so spletno orodje in navodila še posebno koristni. Orodje za pripravo življenjepisa je treba vsekakor razvijati naprej v sodelovanju z delodajalci in strokovnjaki, tako glede vzorca kot njegovih navodil. Z jezikovnim potnim listom Europass sta bili zadovoljni skoraj dve tretjini vprašanih, čeprav se zaradi specializirane narave uporablja mnogo manj kot življenjepis Europass (približno 70 000 v primerjavi z dvema milijonoma).

Indeks Europass za mobilnost je v primerjavi s predhodnikom (Evropskim indeksom usposabljanja 2000–2004)[6] dosegel širše občinstvo (indeks Europass za mobilnost je leta 2006 prejelo 38 000 državljanov v primerjavi z letnim povprečjem 25 000 prejemnikov Evropskega indeksa usposabljanja). To je vseeno veliko manj od števila mobilnih udeležencev procesa učenja, ki bi jih bilo mogoče vključiti še več, če prištejemo dodatne ustanove, ki zagotavljajo udeležence nacionalnim centrom Europass.

Priloga k certifikatu in priloga k diplomi do zdaj za nacionalne centre Europass nista bili prednostni nalogi. Zlasti prilogo k diplomi bi bilo treba bolj vključiti v okvir Europass, pri razvoju njene predloge pa bolj upoštevati pristop, ki temelji na učnih rezultatih.

Na podlagi raziskave 40 % uporabnikov, ki so poskušali zamenjati delovno mesto ali kraj zaposlitve, meni, da je Europass koristen. To kaže, da Europass dejansko podpira mobilnost. Vendar pa je raziskava pokazala, da je bil Europass pogosto koristnejši za zaposlene in študente (46 %) kot za nezaposlene (36 %). Poudariti je treba, da imajo uporabniki Europassa ponavadi visokošolsko izobrazbo: več kot 60 % jih ima visokošolsko diplomo. To nakazuje, da so potrebne ciljno usmerjene izboljšave. Čeprav se zainteresirane strani strinjajo, da je Europass učinkovit, so menile, da bi bilo mogoče njegov učinek povečati z okrepljenim sodelovanjem z delodajalci in agencijami za zaposlovanje. Tesnejše sodelovanje s službami za zaposlovanje in usmerjanje bi lahko povečalo učinek za brezposelne in nizko kvalificirane uporabnike.

Podatki kažejo, da portal Europass cenijo in uporabljajo tudi ljudje, ki ne razmišljajo resno o mobilnosti, kar nakazuje, da ima pobuda kot splošna informacija in orodje z navodili širše možnosti.

3.3.3. Smotrnost

Europass je stroškovno učinkovita pobuda, ki zagotavlja oprijemljivo in zelo uspešno storitev. Skupni strošek (iz nacionalnih proračunov ter proračunov Komisije in Cedefopa) v obravnavanem obdobju je približno 11,5 milijona EUR za precej več kot dva milijona dokumentov (življenjepisov, jezikovnih potnih listov in indeksov Europass za mobilnost, za katere so podatki zanesljivi). Zato je v oceni sklenjeno, da je ob strošku približno 5 EUR za dokument in velikem zadovoljstvu uporabnikov izvajanje Europassa cenovno ugodno.

4. POVZETEK GLAVNIH PRIPOROčIL ZUNANJE OCENE

Glavna priporočila za izboljšanje ustreznosti in učinkovitosti Europassa so povzeta, kot sledi:

- Europass je že ustrezen zlasti za mobilnost udeležencev procesa učenja, potrebne pa so razvojne dejavnosti v zvezi s poklicno mobilnostjo, zlasti mednarodno poklicno mobilnostjo (priporočili 1 in 21);

- življenjepis Europass je zelo cenjen in ga je treba razvijati naprej z izboljšanjem predloge in ponudbo krajše različice ob posvetovanju z delodajalci, agencijami za zaposlovanje in centri za usmerjanje (priporočila 7, 8, 9);

- promocijo na nacionalni ravni je treba okrepiti s sodelovanjem s centri za usmerjanje in podjetji (priporočilo 10);

- na portal je treba vključiti več primerov in smernic o uporabi vseh dokumentov Europass (priporočilo 11);

- prilogo k diplomi Europass je treba razvijati naprej za boljše upoštevanje učnih rezultatov (priporočilo 13);

- treba je povečati dopolnjevanje Europassa s programi izobraževanja in usposabljanja (priporočilo 5);

- treba je zagotoviti sodelovanje z drugimi razvojnimi dosežki v zvezi s preglednostjo (priporočilo 6).

5. SKLEPI KOMISIJE ZA NADALJNJE UKREPE

Komisija pozdravlja prvo zunanjo oceno Europassa. Ugotovitve ocene kažejo, da je bilo v prvem letu delovanja izvajanje na splošno uspešno, stroškovno učinkovito in usmerjeno k pravim prednostnim nalogam. Njena priporočila so dragoceni napotki, kako nadaljevati, saj temeljijo na pozitivnih značilnostih pobude in odpravljanju njenih pomanjkljivosti.

5.1. Prednosti in slabosti

Europass pomaga državljanom opisati znanje in sposobnosti, da bi olajšal njihovo mobilnost. Europass je bil tako prva evropska pobuda, s katero je bilo uvedeno ocenjevanje na podlagi učnih rezultatov in ne učnih vložkov, kot sta trajanje učenja in raven ob vpisu.

Pristop, ki temelji na učnih rezultatih, je zdaj temelj pred kratkim sprejetega Evropskega ogrodja kvalifikacij za vseživljenjsko učenje (EQF) . Učni rezultati so bili vključeni v Evropski sistem prenašanja in zbiranja kreditnih točk (ECTS) in bodo ključni element prihodnjega Evropskega sistema prenašanja kreditnih točk v poklicnem izobraževanju in usposabljanju (ECVET) [7]. Te pobude pa niso osamljene: skupaj z Europassom dopolnjujejo usklajeno evropsko strategijo, ki prispeva k lizbonskim ciljem in državljanom olajšuje vrednotenje njihovega učenja in svobodno gibanje znotraj evropskega območja vseživljenjskega učenja in trga dela. Pobude, ki temeljijo na učnih rezultatih, poleg tega pojasnjujejo in podpirajo proces posodabljanja nacionalnega izobraževanja, usposabljanja in sisteme kvalifikacij po vsej Evropi. Kot kaže ocena, Europass deluje bolje, kjer je bolj usmerjen na učne rezultate, medtem ko pomanjkljivosti zadevajo predvsem dele, kjer ta vidik ni tako močan.

Premik k učnim rezultatom je zlasti pomemben za opredelitev in priznavanje učnih rezultatov neformalnega ali priložnostnega učenja zunaj zavodov in sistemov formalnega izobraževanja in usposabljanja. Poseben razvoj pobude Europass lahko dodatno pomaga državljane bolje ozavestiti o (pogosto skritih) učnih rezultatih iz sistemov neformalnega in priložnostnega učenja, na primer pri mladinskih dejavnostih ali s prostovoljnim delom.

Uspešnost portala Europass in orodja za izdelavo življenjepisa temelji na različnih dejavnikih: kakovosti spletne strani, ki jo je pripravil Cedefop, promocijskih prizadevanjih nacionalnih centrov Europass in ustreznosti teh instrumentov glede na potrebe državljanov. To uspešnost je treba razvijati z boljšim odzivanjem na naraščajoče zahteve uporabnikov in potrebe delodajalcev. Raziskava kaže, da orodje za izdelavo življenjepisa ni cenjeno le kot podpora mobilnosti, ampak tudi kot orodje za boljšo ozaveščenost glede posameznikovih spretnosti pri samorazvoju. Da bi orodje za izdelavo življenjepisa še bolj ustrezalo potrebam vseh uporabnikov, se mora razviti v celovitejši instrument ob podpori novih orodij za samoocenjevanje učnih rezultatov, ki bodo izpolnjevala potrebe vseh morebitnih uporabnikov, kot so nizko kvalificirani posamezniki, brezposelni, prostovoljci in mladi na splošno.

Indeks Europass za mobilnost zagotovo še zdaleč ni dovolj izkoriščen kot sredstvo za izboljšanje kakovosti in prepoznavnosti mobilnosti. Geometrična rast od leta 2005 do leta 2006 kaže, da so se prizadevanja nacionalnih centrov Europass obrestovala, vendar pa do danes veliko udeležencev nacionalnih ali evropskih dejavnosti mobilnosti – na primer programa vseživljenjskega učenja – še ni prejelo nobenega potrdila o svoji izkušnji.

Čeprav priloga k diplomi Europass in priloga k certifikatu Europass nedvomno spadata v okvir Europass, ju sestavijo in izdajo nacionalne ustanove, ki niso nacionalni centri Europass. V teh prvih letih izvajanja so bila omejena sredstva, ki so bila na voljo za Europass, osredotočena na vsebine, ki jih neposredno upravljajo nacionalni centri Europass ali so na voljo na evropski ravni. Vendar pa bi moralo nadaljnje vključevanje priloge k diplomi in priloge k certifikatu v okvir Europass postati prednostna naloga, ki zahteva okrepljeno evropsko usklajevanje in dejavno spodbujanje orodij Europass na nacionalni ravni. Prav tako bi bilo treba pregledati nadaljnji razvoj obeh orodij v skladu s cilji evropske in nacionalne politike. Pristop, ki temelji na učnih rezultatih, se na primer samo delno uporablja pri prilogi k certifikatu, ki ni samostojen dokument, in pri prilogi k diplomi, ki še vedno temelji predvsem na formalnih vložkih izobraževanja. Če bi v obeh primerih bolje razmislili o posameznih učnih rezultatih, bi državljanom zagotovili učinkovitejše dokumente.

5.2. Nadaljnji ukrepi

Komisija ob posvetu z odborom za program vseživljenjskega učenja, evropskim omrežjem nacionalnih centrov Europass, svetovalnim odborom za poklicno usposabljanje in forumom na visoki ravni za mobilnost ter v skladu z razpoložljivimi sredstvi načrtuje, da bo:

- še naprej sodelovala s službami za usmerjanje, zaposlovanje in mlade, da bo Europass postal koristnejši in bolj znan nizko kvalificiranim in brezposelnim , ki so zdaj neustrezno zastopani med uporabniki portala Europass in življenjepisa Europass (glej točko o življenjepisu spodaj);

- razvijala celostno storitev izdelave življenjepisa Europass in samoocenjevanja ob podpori Cedefopa, ki vključuje:

- prožnejši življenjepis Europass z možnostjo ciljnega usmerjanja na različne skupine uporabnikov, kot so mladi brez izkušenj, nizko kvalificirani, strokovnjaki v srednjem poklicnem obdobju ali poklicni raziskovalci, in bo tudi črpal iz virov, ki obravnavajo take skupine. Razvila se bo tudi skrajšana in preprostejša različica življenjepisa. Nadaljnja prizadevanja za skladnost z zbirkami podatkov življenjepisa nacionalnih služb in agencij za zaposlovanje glede na prihodnjo skladnost s storitvijo življenjepisa pri EURES (Evropska služba za zaposlovanje) ter portalom Evropska poklicna mobilnost;

- orodja za samoocenjevanje, ki ljudem omogočajo poglobljeno opredelitev in opis njihovih učnih rezultatov z vidika znanja, spretnosti in usposobljenosti. To bo vključevalo nadaljnji razvoj sedanjega jezikovnega potnega lista Europass v sodelovanju s Svetom Evrope in razvoj novih samoocenjevalnih orodij, osredotočenih na osebne spretnosti, in sicer tiste pridobljene z neformalnim in priložnostnim učenjem , ter na računalniško znanje ;

- ustrezne učne programe, smernice in primere, ki jih je treba razviti v sodelovanju z nacionalnimi centri Europass, mrežo Euroguidance, službami za zaposlovanje in mlade ter socialnimi partnerji;

- posplošila uporabo indeksa Europass za mobilnost do leta 2010 v skladu s programom vseživljenjskega učenja s sistematičnim izdajanjem vsem državljanom, ki so po programu Erasmus, Comenius, Grundtvig ali Leonardo da Vinci opravili dejavnost mobilnosti, kot velja za Youthpass v okviru programa Mladi v akciji, ter spodbujala njeno uporabo v programu Marie Curie. To se bo izvajalo ob posvetovanju z nacionalnimi agencijami za ta program in nacionalnimi centri Europass ter ob njihovi podpori;

- še naprej spodbujala mobilnost Europass prek nacionalnih centrov Europass in v sodelovanju s službami za usmerjanje, mlade in zaposlovanje pri dejavnostih mobilnosti, vpeljanih na nacionalni ali regionalni ravni, kot sestavni del visokošolskih izmenjav, pri mobilnosti vajencev ter prostovoljnih dejavnostih in dejavnostih mladih;

- spodbujala usklajeno upravljanje, pospeševanje in vključevanje priloge k diplomi Europass v okvir Europass v sodelovanju z zadevnimi udeleženci na evropski ravni (Svetom Evrope, Unescom – Evropskim centrom za visoko šolstvo, sekretariatom bolonjskega procesa, mrežami ENIC-NARIC, univerzitetnimi in študentskimi združenji) in na nacionalni ravni (nacionalnimi centri Europass, nacionalnimi programskimi agencijami, visokošolskimi ustanovami, strokovnjaki za bolonjski proces, centri ENIC-NARIC in združenji zainteresiranih strani). Preučen bo nadaljnji razvoj priloge k diplomi Europass v sodelovanju z ustreznimi udeleženci za boljši zapis učnih rezultatov njenih imetnikov;

- spodbujala usklajeno upravljanje, pospeševanje in razvoj priloge k certifikatu Europass na evropski in nacionalni ravni v sodelovanju s Cedefopom, socialnimi partnerji in drugimi ustreznimi zainteresiranimi stranmi. S tem bo upoštevala ustrezen razvoj v okviru kopenhagenskega procesa, na primer v zvezi s poklicnimi profili, Evropskim sistemom prenašanja kreditnih točk v poklicnem izobraževanju in usposabljanju (ECVET) ter premik k učnim rezultatom;

- do leta 2012 zagotovila, da bodo vse predloge ustreznih dokumentov Europass vključevale sklicevanje na Evropsko ogrodje kvalifikacij za vseživljenjsko učenje.

[1] http://europass.cedefop.europa.eu.

[2] Priporočilo Evropskega parlamenta in Sveta z dne 23. aprila 2008 o uvedbi evropskega ogrodja kvalifikacij za vseživljenjsko učenje. UL C 111, 6.5.2008, str. 1.

[3] Odločba št. 2241/2004/ES Evropskega parlamenta in Sveta z dne 15. decembra 2004 o enotnem okviru Skupnosti za preglednost kvalifikacij in usposobljenosti (Europass). UL L 390, 31.12.2004, str. 6.

[4] Po javnem razpisu je bila sklenjena okvirna pogodba s podjetjem Ecotec Research and Consulting Ltd o oceni dejavnosti na področjih Generalnega direktorata za izobraževanje in kulturo.

[5] Sklep št. 1719/2006/ES Evropskega parlamenta in Sveta z dne 15. novembra 2006 o uvedbi programa Mladi v akciji za obdobje 2007–2013. UL L 327, 24.11.2006, str. 30.

[6] Odločba Sveta 1999/51/ES z dne 21. decembra 1998 o spodbujanju Evropskih poti za usposabljanje povezano z delom, vključno z delom vajencev. UL L 17, 22.1.1999, str. 45.

[7] Predlog priporočila Evropskega parlamenta in Sveta o vzpostavitvi Evropskega sistema prenašanja kreditnih točk v poklicnem izobraževanju in usposabljanju (ECVET) [COM(2008) 180 konč.].